《赠司空掾安仁诗》
魏晋·潘尼

桓桓上宰，穆穆四门。投纶沧海，结纲昆仑。迅翼争赴，游鳞竞奔。

美哉逸轨，放辔无前。

放辔伊何，杖策来游。颉颃将相，高揖王侯。华茂九春，实繁三秋。

骋辞泉踊，敷藻云浮。

表奇髫龀，成名弱冠。令德内光，文雅外焕。幽冥必探，凝滞必散。

终贾杜口，杨班韬翰。

我车既驾，我弓既招。既升尺木，将游云霄。纳言帝侧，正色皇朝。

华组鸣佩，飞蝉曜貂。

人亦有言，人恶其上。至乐贵和，大礼崇敬。泉不可凌，必也心竞。

伐善施劳，称人所病。

文侯焉轼，干木在庭。子奇何盛，车有老成。昔闻颜子，今也吾生。

克己复礼，在贵不盈。

杂采故乡，扬辉蓬宇。文绣煌煌，衣裳楚楚。何以会宾，筚门环堵。

何以备肴，杀鸡为黍。

伊余鄙夫，秩卑才朽。温温恭人，恂恂善诱。坐则接茵，行则携手。

义惟诸父，好同朋友。

年时易逝，进德苦晚。嘉彼骏逸，愧此疲蹇。虽欲望尘，前驱遂远。

解衔散辔，徘徊吴阪。

收迹衡门，旋轸上京。主事之殷，以君之明。缉熙台鼎，协济和羹。

歧路多怀，赋诗赠行。

作者简介：（约250—约311）西晋荥阳中牟人，字正叔。潘岳从子。少有清才，以文章见知。初应州辟。武帝太康中举秀才，迁太常博士。惠帝元康中出为宛令，有惠政。赵王司马伦篡位，齐王司马囧起兵，尼奔归，囧引为参军，与谋时务，兼掌书记。事平，封安昌公，累迁太常卿。洛阳将没，携家欲还乡，道病卒，年六十余。与潘岳以文学齐名，时称“两潘”。今有《潘太常集》辑本。